Vážený pán

**Prof. MVDr. Jozef Bíreš, DrSc.**

Ústredný riaditeľ

Štátna veterinárna a potravinová správa SR

Botanická 17

842 13 Bratislava

Bratislava, 18.3. 2020

Č. 143/2020

Vec: **Žiadosť o zriadenie karanténneho pracoviska pri mimoriadnej situácii**

Vážený pán ústredný riaditeľ,

z dôvodu mimoriadnej situácie na území Slovenskej republiky v súvislosti s ochorením COVID-19 sa na Slovenskú poľnohospodársku a potravinársku komoru obracajú viaceré poľnohospodárske subjekty, ktoré sa venujú živočíšnej výrobe, so žiadosťou o usmernenie ako postupovať v prípade, ak pracovník v prevádzke živočíšnej výroby, napr. dojič, ošetrovateľ dobytka a pod. je podozrivý na ochorenie COVID-19 a v tej súvislosti musia byť v karanténe aj všetci jeho spolupracovníci, s ktorými podozrivý na ochorenie prišiel do bezprostredného kontaktu.

Z dôvodu, aby prevádzka živočíšnej výroby, často vyžadujúca špecifické schopnosti a zručnosti pracovníkov, mohla zostať zachovaná a bez narušenia kontinuity výroby, vedúci pracovníci poľnohospodárskych podnikov sú pripravení vytvoriť všetky podmienky v prevádzke smerujúce k tomu, aby mohlo byť za karanténne centrum považované samotné pracovisko živočíšnej výroby. To znamená vybavenie hygienickými zariadeniami, dezinfekčnými prostriedkami, zabezpečením ubytovania a stravovania v uzatvorenom cykle bez prístupu cudzích osôb.

Pracoviská živočíšnej výroby sú dnes po technologickej stránke na takej úrovni, že pri výrobných procesoch a postupoch nemusí dochádzať ku kontaktom s treťou stranou, t. j. s osobami mimo karanténneho priestoru.

Aj vzhľadom k tomu, že doteraz nebolo potvrdené, že hospodárske zvieratá môžu šíriť ochorenie, tak isto, že nemôže dôjsť k prenosu ochorenia z človeka na hospodárske zviera a vírusové ochorenie sa neprenáša ani potravinami, čo z pohľadu prvovýroby je napr. mlieko, považujem možnosť vytvorenia karanténneho centra priamo v prevádzkach poľnohospodárskych podnikov za reálnu a dovoľujem si Vás požiadať mene všetkých poľnohospodárov o pomoc v tejto neľahkej situácii a aj v spolupráci s hlavným hygienikom SR o poskytnutie metodického usmernenia, ako postupovať, aby karanténne centrá v prípade potreby mohli vzniknúť priamo v prevádzkach poľnohospodárskych podnikov.

S pozdravom

Emil Macho, v. r.

predseda SPPK